Iin kuu̱,
dá ni̱ xi̱ꞌo satoꞌo yo̱ Ndios to̱ꞌon na noo̱ iin ta̱a naní Jonás,
ra̱ kúú de̱ꞌe iin ta̱a naní Amitai,
ta kaá na̱ xíꞌín rá:
—Kenduu,
ta kuaꞌán ñoo naní Nínive,
ña̱ kúú iin ñoo káꞌano,
ta ná chinaꞌón ña̱yuu ndéi ñoó sa̱ꞌá ña̱ ko̱ váꞌa kée na,
chi ni̱ saꞌano nda̱ꞌo kua̱chi kini kée na,
ta nda̱ noo̱ iói ni̱ ka̱sandaáa̱n —kaá na̱.
Tído diꞌa ni̱ kenduu Jonás kuino ra noo̱ satoꞌo yo̱ Ndios,
dá koꞌo̱n ra̱ noo̱ kúú ñoo Tarsis.
Sa̱ꞌá ño̱ó ni̱ kee ra ni̱ sa̱rkaa ra kuaꞌa̱n ra̱ noo̱ nákaa̱ ñoo naní Jope.
Tá ni̱ sa̱a ra̱ ñoó,
sa̱ íin nduu vá iin barco koꞌo̱n ñoo Tarsis.
Ta kúú ni̱ chiya̱ꞌi ra ña̱ kaneꞌe ñaá rá koꞌo̱n ra̱.
Dá ni̱ ka̱a ra koꞌo̱n ra̱ xíꞌín ta̱yuu koꞌo̱n ñoo Tarsis,
chi̱ ni̱ ka̱ꞌán rá kuino xíká rá noo̱ satoꞌo yo̱ Ndios.
Tído ni̱ ta̱ndaꞌá satoꞌo yo̱ Ndios iin tachi̱ dée̱n ni̱ ka̱sáꞌá kána no̱ó ta̱ñoꞌo̱ ñoó.
Ta ni̱ ka̱sáꞌá dée̱n nda̱ꞌo kánaan noo̱ ra̱,
sa̱ꞌá ño̱ó ni̱ kaꞌán ta̱a ñóꞌo ini barco ñoó ña̱ natani̱ ra̱.
Ta ndidaá ta̱ kéchóon xíꞌín barco ñoó ni̱ yu̱ꞌú nda̱ꞌo ra.
Dá iin rá iin ra ni̱ ka̱sáꞌá kayuꞌú rá ña̱ kúú ndios noo̱ rá.
Ni̱ ndiꞌi,
dá ni̱ ka̱sáꞌá rá koon niꞌini ra ndidaá kúú ña̱ ve̱e ndío barco ñoó ini ta̱ñoꞌo̱,
dá ná o̱ kéta kaꞌani ra.
Tído Jonás,
sa̱ ni̱ noo va ra nda̱ ma̱á ini barco ñoó.
Ta nda̱ ñoó kánduꞌu̱ rá kídi̱ ra̱.
Dá ni̱ na̱tuu yati ta̱ dándáki barco ñoó noo̱ kánduꞌu̱ Jonás,
dá ni̱ kaa ra̱ xíꞌín rá:
—Ta,
¿ndi ki̱án ndóꞌo ví yoꞌó ña̱ kídi̱ téín?
Ndako̱o kíi̱,
ta kayuꞌú no̱ó na̱ kúú Ndios noo̱o̱n,
chi̱ ndá ndi kuu kuꞌu̱ ini na̱ saꞌa̱ yo̱,
ta ná o̱ kuú yo̱ —kaá ra̱.
Dá ni̱ ka̱sáꞌá ndatóꞌón táꞌan ta̱ kéchóon xíꞌín barco ñoó:
—Nakíi̱ ndo̱,
ná koꞌo̱ yo̱ kadikí yo̱ suerte,
dá ná kandaa̱ ini yo̱,
nde̱ꞌá ndá yoo kómí kua̱chi ña̱ ndóꞌo yo diꞌa —kaá ra̱.
Dá ni̱ sa̱dikí ra̱ suerte,
ta kúú ni̱ ka̱nkao ña sata̱ Jonás.
Dá ni̱ nda̱to̱ꞌón ñaá rá:
—Ta viti kía̱n kaꞌa̱n ndaa̱ yoꞌó ndíva̱ꞌa ndóꞌo yo diꞌa.
¿Ndá choon kée yoꞌó?
Ta,
¿ndeí ni̱ kii yoꞌó?
Ta,
¿ndei kúú ñoo yoꞌó,
ta ndi naní ñoo yoꞌó?
—kaá ra̱.
Dá ni̱ kaa Jonás:
—Yuꞌu̱ kúú ta̱ hebreo,
ta ndáño̱ꞌo yuꞌu̱ na̱ míía̱n ndaa̱ kuití kúú Ndios,
na̱ dándáki induú káa,
na̱ ni̱ ka̱va̱ꞌa ta̱ñoꞌo̱,
ta ni̱ ka̱va̱ꞌa taꞌani na no̱ñóꞌo̱ yóꞌo—kaá ra̱.
Ta kúú ndidaá ta̱a ñoó ni̱ yu̱ꞌú nda̱ꞌo.
Dá ni̱ kaa ra̱ xíꞌín Jonás:
—¿Níva̱ꞌa ni̱ keeón dión?
Dión ni̱ kaa ra̱,
chi̱ sa̱ ni̱ na̱kani Jonás xíꞌín rá ña̱ xíno ra noo̱ satoꞌo yo̱ Ndios.
Dá ni̱ kaa ta̱a ñoó xíꞌín rá:
—¿Ndí ki̱án kee ndu xíꞌín yoꞌó,
dá ná kutádi̱ ta̱ñoꞌo̱ yóꞌo?
Dión ni̱ kaa ra̱,
chi̱ ni̱ ka̱sáꞌá dée̱n cháá ka̱ ví ndáko̱o no̱ó ta̱ñoꞌo̱ ñoó.
Dá ni̱ kaa Jonás:
—Tiin ndo yuꞌu̱,
ta dákána ndo yuꞌu̱ no̱ó ta̱ñoꞌo̱ káa,
ta kúú vitíñóꞌó vá kutádi̱ noo̱ rá,
chi̱ náꞌá va̱ꞌi ña̱ kua̱chi yuꞌu̱ kíán,
sa̱ꞌá ño̱ó ni̱ ka̱sáa̱ tachi̱ dée̱n yóꞌo ndóꞌo nío̱n ndo̱ —kaá ra̱.
Tído ni̱ ndu̱ndéé nda̱ꞌo ta̱a ñoó nandiónéꞌe ra barco ñoó,
dá nandióko̱o ra̱ koꞌo̱n ra̱ noo kúú ñoꞌó ichí.
Tído ko̱ ní kándeé taꞌon ra,
chi̱ diꞌa ndúni̱ꞌi cháá ka̱ ndáko̱o no̱ó ta̱ñoꞌo̱ ñoó.
Dá ni̱ ka̱yuꞌú rá satoꞌo yo̱ Ndios,
ta kaá ra̱:
—Ta viti kía̱n seí ndaꞌí nduꞌu̱ noo̱ mií ní,
satoꞌo Ndios,
ña̱ ná dáꞌa ni ki̱ꞌo ní ña̱ kandio kua̱chi nduꞌu̱ sa̱ꞌá ta̱a yóꞌo.
Ta ná dáꞌa ni dákuío kua̱chi ní nduꞌu̱ ña̱ kee ndu dión xíꞌín rá,
chi̱ ko̱ taꞌón ña̱ꞌa ni̱ ya̱ꞌa ra noo̱ ndúꞌu̱,
chi̱ mií ní,
satoꞌo Ndios,
kúú na̱ ni̱ koni̱ ña̱ ki̱ꞌo dión koo.
Tá ni̱ ndiꞌi ni̱ kaꞌa̱n ra̱ dión,
dá ni̱ tiin ra Jonás,
dá ni̱ da̱kéta ñaá rá no̱ó ta̱ñoꞌo̱.
Ta kúú vitíꞌón vá ni̱ ku̱tádi̱ ña̱ ndáko̱o no̱ó ta̱ñoꞌo̱ ñoó.
Ta kúú ni̱ ka̱sáꞌá yuꞌú cháá ka̱ ví ta̱a ñoó satoꞌo yo̱ Ndios tá ni̱ xini ra̱ ña̱ dión ni̱ kuu.
Sa̱ꞌá ño̱ó ni̱ doko̱ rá ña̱ñóꞌó noo̱ ná,
ta ni̱ xi̱ꞌo ra to̱ꞌon ra ña̱ koni kuáchí rá noo̱ ná.
Tído satoꞌo yo̱ Ndios ni̱ ta̱ndaꞌá iin ti̱ya̱ká káꞌano ni̱ saꞌa̱n ri̱ ni̱ kokó rí Jonás.
Ta ni̱ sa̱káa̱ ra̱ ti̱xi ri oni̱ nduú,
xíꞌín oni̱ ñoó.
Dá ni̱ xika̱ taꞌi̱ Jonás noo̱ satoꞌo yo̱ Ndios ndá noo̱ nákaa̱ ra̱ ti̱i ti̱ya̱ká ñoó,
ta kaá ra̱:
—Tá ni̱ ndoꞌo nda̱ꞌo níma̱i̱,
dá ni̱ ka̱yuꞌí mií ní,
satoꞌi̱ Ndios,
ta ni̱ seídóꞌo ní ña̱ ni̱ kaꞌi̱n xíꞌín ní,
chi̱ ni̱ seí ndaꞌví noo̱ mií ní nda̱ me̱ꞌí ini ta̱ñoꞌo̱ no̱ó sa̱ kuaꞌa̱n kuui̱,
ta ni̱ seídóꞌo ní ña̱ ni̱ xika̱ taꞌvi̱ noo̱ ní.
Ni̱ da̱kóꞌo̱n ní yuꞌu̱ nda̱ me̱ꞌí ta̱ñoꞌo̱ noo̱ konó cháá ka̱.
Ta ni̱ kaonoo ñaá ta̱kui̱í ndakí ñoó,
ta ndidaá ta̱kui̱í ndákuei no̱ó ta̱ñoꞌo̱ ñoó ni̱ ya̱ꞌa sata̱í.
Dá ni̱ kaꞌi̱n xíꞌín miíí:
“Ni̱ taó xóo ní yuꞌu̱ noo̱ ní,
ta o̱ nándióko̱o ka̱i saa̱i noo̱ kúú veꞌe ño̱ꞌo ii̱ káꞌano ní."
Kúú ni̱ da̱ꞌi níí vei ini ta̱kui̱í,
ta kúú ni̱ nda̱ñóꞌó vá tachi̱i̱,
ta kúú ni̱ ke̱ta kaꞌani yuꞌu̱ ndá noo̱ konó cháá ka̱.
Ta chito ña̱ ñóꞌo ini ta̱kui̱í,
ñoó ni̱ na̱kao̱noo dini̱í.
Dá ni̱ xino̱i̱ nda̱ ma̱á saꞌa̱ yúku̱ náꞌano ndíta ini ta̱ñoꞌo̱,
chi̱ iin íchi̱ vá ni̱ ndadi yéꞌé no̱ñóꞌo̱ ichí noo̱í.
Tído mií ní,
satoꞌi Ndios,
ni̱ da̱káki ní yuꞌu̱ no̱ó ña̱ kuaꞌa̱n kuui̱.
Chi̱ tá ni̱ kandaa̱ inii̱ ña̱ kuaꞌa̱n kuui̱,
kúú ni̱ ndi̱ko̱ꞌon inii̱ mií ní,
satoꞌi̱ Ndios,
ta ni̱ xika̱ taꞌví noo̱ ní,
ta ni̱ seídóꞌo ní ndá noo̱ ió ní ini veꞌe ño̱ꞌo ii̱ káꞌano ní.
Tído ndidaá na̱ kándéé iní ña̱ ko̱ chóon,
no̱ón kúú na̱ kando̱o xoo no̱ó ña̱ kúꞌu̱ ini ní saꞌa̱ ná.
Ta yuꞌu̱ diꞌa kekáꞌanoi mií ní noo̱ doko̱í ña̱ñóꞌó noo̱ ní,
ta ki̱ꞌo dión dáxi̱nko̱oi to̱ꞌon ni̱ kaꞌi̱n xíꞌín ní.
Iin tóꞌón dini̱ satoꞌo yo Ndios kúú na̱ kándéé dáka̱ki ñaá —kaá ra̱.
Dá ni̱ saꞌanda satoꞌo yo̱ Ndios choon no̱ó ti̱ya̱ká ñoó,
dá ni̱ saꞌa̱n ri̱ ni̱ ndusa ri Jonás yuꞌú ta̱ñoꞌo̱ ñoó.
Dá ni̱ na̱ndióko̱o tuku satoꞌo yo Ndios ni̱ xi̱ꞌo na̱ to̱ꞌon na noo̱ Jonás taꞌándá kúú uu̱,
ta kaá na̱:
—Kenduu,
ta kuaꞌán ñoo Nínive,
ña̱ kúú iin ñoo káꞌano,
ta kasto̱ꞌón xíꞌín ná to̱ꞌon koꞌi̱n ki̱ꞌoi noo̱o̱n —kaá na̱.
Kúú ni̱ kenduu Jonás,
dá ni̱ kiꞌin ra íchi̱ kuaꞌa̱n ñoo Nínive,
táto̱ꞌon ki̱ꞌo ni̱ saꞌanda satoꞌo yo̱ Ndios choon noo̱ rá.
Ta ñoo káꞌano nda̱ꞌo kíán,
chi̱ táto̱ꞌon oni̱ kuu̱,
dá nataꞌan yo̱ iin níi ñoo ñoó.
Dá ni̱ ku̱ꞌu Jonás ñoo ñoó.
Ta iin níí kuu̱ ni̱ xika ra,
dá ni̱ ka̱sáꞌá rá dánaꞌa̱ ra̱ no̱ó ña̱yuu ñoó,
ta kaá ra̱:
—Ti̱xi uu̱ diko kuu̱,
dá dánaá Ndios ñoo Nínive yóꞌo —kaá ra̱.
Ta ndidaá ña̱yuu ndéi ñoo Nínive ñoó ni̱ ka̱ndísa to̱ꞌon Ndios,
ña̱ ni̱ kaꞌa̱n Jonás.
Ta kúú ni̱ ka̱ndo̱o na ña̱ kaneꞌe ii̱ ná,
ta nda̱ na̱ yatá xíꞌín nda̱ ra kuálí ni̱ sa̱ ndixi ndaꞌí sa̱ꞌá ña̱ kúndaꞌí ini na̱.
Chi̱ tá ni̱ ka̱sandaá to̱ꞌon ni̱ da̱náꞌa̱ Jonás noo̱ rey Nínive,
dá ni̱ nda̱kuíi̱n ra̱ noo̱ téi̱ noo̱ ió ra̱ saꞌándá ra̱ choon,
da ni̱ taó rá dáꞌo̱n ndató ndíxi ra,
dá ni̱ na̱ndi̱xi ndaꞌí ra̱,
dá ni̱ sa ko̱o ra ió ra̱ no̱ó yaa̱ sa̱ꞌán kúndaꞌí ini ra̱.
Dá ni̱ nda̱tóꞌón rey ñoó xíꞌin dao ka̱ ta̱a néꞌe choon xi̱ꞌín rá to̱ꞌon ki̱ꞌo koo choon,
dá ni̱ saꞌanda ra̱ choon noo̱ táto̱ rá kuaꞌa̱n ra̱ kasto̱ꞌon ra xíꞌín ndidaá ña̱yuu ndéi ñoo ñoó.
Ta diꞌa kuaꞌa̱n choon ni̱ saꞌanda ra̱:
“Ta ni iin tóꞌón ndoꞌó ná o̱ kásáꞌan,
ta ni o̱ kíꞌo ndo ña̱ꞌa kasáꞌan kíti̱ ndo̱,
á mií rí kúú che̱e o á mií rí kúú léko,
ta ni ta̱kui̱í o̱ sa̱ kóꞌo ndo,
ta ni kíti̱ ndo o̱ sa̱ kíꞌo ndo ra̱ koꞌo.
Ta ndidaá ndoꞌó kánian nandixi ndaꞌí xíꞌín kíti̱ ndo̱,
ta ni̱ꞌi kayuꞌú ndó ndaka ndo̱ ña̱ mani̱ noo̱ Ndios,
ta nandikó iní ndo̱ sa̱ꞌá ña̱ kini kée ndo,
xíꞌín ndidaá ña̱ tondó kée ndo.
Dá ná kande̱ꞌá,
ndá ndi kuu chituu Ndios ña̱ ni̱ kaa na̱ kee na xíꞌín yó,
ta ná ditá ná ña̱ xído̱ ini na̱ xiní na̱ yó,
dá ná dáꞌa ni kuu yo̱”,
kaá ra̱.
Ta kúú ni̱ xini Ndios ña̱ ni̱ kee ña̱yuu ñoó dión,
ña̱ ni̱ na̱ndikó iní na̱ sa̱ꞌá kua̱chi kée na.
Sa̱ꞌá ño̱ó ni̱ chi̱tuu va na ña̱ ni̱ kaa na̱ kee na xíꞌín ñoo ñoó,
ta kúú ko̱ ní dánaá taꞌon naa̱n.
Tído ni lúꞌu̱ vi ko̱ nátaꞌan ini Jonás sa̱ꞌá ña̱ ni̱ kee Ndios dión,
sa̱ꞌá ño̱ó ni̱ xido̱ nda̱ꞌo ini ra̱.
Dá ni̱ kaa ra̱ xíꞌín satoꞌo yo̱ Ndios:
—Kande̱ꞌé ní,
satoꞌi̱ Ndios,
chi̱ nda̱ rá ió ii̱ veꞌi ñooi̱,
ni̱ kaꞌín ña̱ ki̱ꞌo dión kee ní.
Sa̱ꞌá ño̱ó ni̱ ndiꞌi inii̱ kuinoi noo̱ ní koꞌi̱n nda̱ ñoo Tarsis.
Chi̱ sa̱ náꞌá vei ña̱ kúú ní iin Ndios va̱ꞌa nda̱ꞌo ini,
ta kúꞌu̱ nda̱ꞌo ini ní sa̱ꞌá ña̱yuu,
ta ko̱ xído̱ yachi̱ taꞌon ini ní,
chi̱ kúú ní iin na̱ kúꞌu̱ káꞌano nda̱ꞌo ini sa̱ꞌá ña̱yuu.
Sa̱ꞌá ño̱ó ni̱ chi̱tuu ní ña̱ ni̱ kaa ní dánaá ní ña̱yuu káa.
Ta viti kía̱n,
seí ndaꞌaví noo̱ ní,
satoꞌi̱ Ndios,
ña̱ konó ní ná kuui̱,
chi̱ va̱ꞌa cháá ka̱ diꞌa ña̱ ná kuui̱ o̱ du̱ú ka̱ katakii kooi —kaá ra̱.
Dá ni̱ kaa satoꞌo yo̱ Ndios xíꞌín rá:
—¿Á va̱ꞌa nda̱ꞌo kéeón ña̱ xído̱ téí ino̱n,
xinóo̱n?
—kaá na̱.
Dá ni̱ keta Jonás kuaꞌa̱n ra̱ yúꞌu̱ ñoo káꞌano ñoó,
da ni̱ sa̱ ko̱o ra ió ra̱ chi xoo noo̱ xíno̱ ndi̱ndii,
chi̱ ñoó ni̱ ka̱va̱ꞌa ra iin ti̱yaꞌó,
ta káti̱a̱n ñoó ió ra̱ ndáti ra,
ná nde̱ꞌá ndí ki̱án ka̱sáꞌá ndoꞌo ñoo ñoó.
Ta kúú ni̱ xi̱ꞌo satoꞌo yo̱ Ndios ña̱ ni̱ saꞌano iin yuku̱ kuíi̱,
dá ná koo káti̱a̱n dini̱ Jonás,
dá ná ya̱ꞌa ña̱ táꞌuꞌu̱ ini ra̱.
Ta kúú ni̱ ka̱dii̱ nda̱ꞌo ini ra̱ sa̱ꞌá ña̱ ni̱ xi̱ꞌo yukú kuíi̱ ñoó káti̱a̱n ió ra̱.
Tído tá ni̱ tu̱u noo̱ naꞌa iin ka̱ kuu̱,
dá ni̱ ta̱ndaꞌá Ndios iin ti̱ndakí ni̱ saꞌa̱n ri̱ ni̱ saꞌanda ri yuku̱ kuíi̱ ñoó.
Ta kúú ni̱ ichi̱ vaa̱n.
Dá tá ni̱ xi̱nko̱o ndi̱ndii,
dá ni̱ ta̱ndaꞌá Ndios iin tachi̱ iꞌíní ni̱ kii chí xoo noo̱ xi̱no ndi̱ndii ni̱ saa̱a̱n noo̱ ió Jonás.
Ta káꞌa̱ni̱ ndi̱ndii ñoó ni̱ da̱rkueꞌa̱n dini̱ rá,
ta kúú ni̱ ka̱sáꞌá sákui̱in naa noo̱ rá.
Sa̱ꞌá ño̱ó kuu ra̱ kóni̱ ra̱,
ta kaá ra̱:
—Va̱ꞌa cháá ka̱ ná kuui̱ o̱ du̱ú ka̱ katakii kooi —kaá ra̱.
Dá ni̱ kaa Ndios xíꞌín rá:
—Ta,
¿á xixi nda̱ꞌo xído̱ ini yoꞌó sa̱ꞌá ña̱ ni̱ ichi̱ yuku̱ kuíi̱ ñoó?
Dá ni̱ kaa ra:
—Jaa̱n,
ióa̱n kuu vei,
xiníi̱,
sa̱ꞌá ña̱ xído̱ téí inii̱ —kaá ra̱.
Dá ni̱ kaa satoꞌo yo̱ Ndios xíꞌín rá:
—¿Á sa̱ kúꞌu̱ nda̱ꞌo ino̱o̱n sa̱ꞌá yuku̱ kuíi̱ ñoó,
va̱ꞌará o̱ du̱ú taꞌon yoꞌó ni̱ da̱ndéean,
ta ni o̱ du̱ú yoꞌó ni̱ da̱kuáꞌanoan?
Ni̱ sa̱ kuuan iin yuku̱ ni̱ saꞌano iin ñoó,
ta iin ka̱ ñoó ni̱ ichi̱a̱n.
Kande̱ꞌé,
ña̱ ndaa̱ va kíán ña̱ kánian kuꞌu̱ ini yuꞌu̱ sa̱ꞌá ña̱yuu ndéi ñoo káꞌano Ninive káa,
chi̱ káa ndéi táto̱ꞌon iin ciento oko̱ mil ña̱yuu,
ta ko̱ tíꞌa taꞌon na chíki̱ꞌó na̱ ndi ki̱án va̱ꞌa kánian kee na,
ta ndi ki̱án ko̱ váꞌa ko̱ kánian kee na.
Ta kua̱ꞌá nda̱ꞌo taꞌani kíti̱ ndéi káa —kaá Ndios xíꞌín rá.